अल जज़ीरा अमरीका चार करोड़ अस्सी लाख अमरीकी घरों में उपलब्ध होगा और इसमें रोज़ाना 14 घंटे समाचार प्रसारित किए जाएंगे.यह नया टीवी नेटवर्क करंट टीवी की जगह लेगा. अमरीका के पूर्व उप राष्ट्रपति अल गोर द्वारा स्थापित किए गए इस टीवी नेटवर्क को अल जज़ीरा ने जनवरी 2013 में 50 करोड़ डॉलर में अधिग्रहित किया था.हालाँकि चैनल के प्रसारित के लिए अभी अल जज़ीरा को टाइम वार्नर केबल जैसे मुख्य ऑपरेटरों के साथ समझौते करने पड़ेंगे. अल जज़ीरा का कहना है कि वह अमरीकी चैनलों के मुक़ाबले कम विज्ञापन प्रसारित करेगा. अल जज़ीरा प्रति घंटा क़रीब 6 मिनट के विज्ञापन देगा जबकि अमरीकी नेटवर्क औसतन हर घंटे क़रीब 15 मिनट विज्ञापन प्रसारित करते हैं.दुनियाभर में अल जज़ीरा 130 देशों के 26 करोड़ से अधिक घरों में देखा जाता है.हालाँकि इससे पहले अल जज़ीरा अमरीका में दर्शकों को आकर्षित करने में संघर्ष करता रहा है क्योंकि अल जज़ीरा को अमरीका विरोधी माना जाता रहा है.साल 2010 में मुख्य अमरीकी टीवी नेटवर्कों द्वारा न दिखाए जाने के कारण अल जज़ीरा ने पूर्व अमरीकी राष्ट्रपति जॉर्ज बुश के प्रशासन पर आक्रामक द्वेषाभाव के आरोप लगाए थे.जनवरी 2013 में जब अल जज़ीरा द्वारा करंट टीवी के अधिग्रहण की घोषणा की गई थी तब टाइम वार्नर केबल ने करंट टीवी को दिखाना बंद कर दिया था.अमरीका के दूसरे सबसे बड़े टीवी ऑपरेटर टाइम वार्नर ने कहा था, 'करंट टीवी के साथ हमारा समझौता ख़त्म हो गया है और अब हम इसका प्रसारण नहीं करेंगे. जितना जल्दी हो सकेगा हम चैनल को दिखाना बंद कर देंगे.'अल जज़ीरा का कहना है कि उसका नया शेड्यूल अमरीकी दर्शकों को राष्ट्रीय और अंतरराष्ट्रीय मामलों की निष्पक्ष और गहन कवरेज देने के वादे को पूरा कर रहा है.एबीसी न्यूज़ के पूर्व अधिकारी और अल जज़ीरा अमरीका के अध्यक्ष कैट ओ ब्रॉयन ने कहा, 'हम अनूठा तरीका लेकर आ रहे हैं और हमारी दक्षता और शोध हमें विश्वास देते हैं कि हम अमरीकी दर्शक को वह दे पाएंगे जो वे देखना चाहते हैं. 'इस नए टीवी नेटवर्क में करीब 850-900 पत्रकारों को नौकरी पर रखा जाएगा जो अमरीका के 12 शहरों में काम करेंगे.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और ट्विटर पर 



फ़ॉलो भी कर सकते हैं.)